Любомир Нейков
Любомир Иванов Нейков е български актьор и продуцент.

Биография и творчество 
Любомир Нейков е роден на 7 февруари 1972 г. в Червен бряг. Завършва Техникум по електротехника в Червен бряг, а след това НАТФИЗ през 1998 г. в класа по куклено актьорско майсторство на проф. Румен Рачев. От 1998 до 2006 работи в „Хъшове“, „Шоуто на Слави“ и в театрална формация Мелпомена. В „Шоуто на Слави“ Любомир Нейков изпълнява едни от най-успешните, правени от български актьор, имитации на реални личности (например Бойко Борисов, Иван Костов и др.) – мъже и жени.

През септември 2006 г., заедно с Евтим Милошев, основава продуцентска компания „Дрийм Тийм Прадакшънс“.

През 2007 г. заедно със своите колеги Христо Гърбов, Руслан Мъйнов и Кръстю Лафазанов създава първото и единствено по рода си авторско комедийно предаване в българския телевизионен ефир „Комиците“. Компанията реализира и най-хитовият сериал в България – „Столичани в повече“, който отбелязва рекордна гледаемост, достигаща до 2.2 милиона зрители на епизод.

За деветгодишната си история „Дрийм Тийм Прадакшънс“ е натрупала опит в продуциране на предаванията „Нека говорят“, пет сезона на един от най-успешните риалити формати в света — Сървайвър”, специализираните предавания „Операция Слава“, „Урок по Родолюбие“ и „Българските следи“ и др.

Ръководената от Любомир Нейков продуцентска компания успешно продуцира и два театрални проекти, като илюзионния спектакъл „Магията на Ненчо“, който се играе на сцената на Театъра на българската армия и „Скакалци“ на Ст. Л. Костов на сцената на Държавен сатиричен театър.

За реализацията на спектакъла „Магията на Ненчо“, през 2008 г. Любомир Нейков купува целия реквизит, албуми със снимки, костюми и касети със записи от представления на илюзиониста Орфи.

Любомир Нейков е сред най-предпочитаните и търсени лица на българския рекламен пазар. През годините участва в заснемането на рекламни клипове за едни от най-големите рекламни брандове в България.

Жени се през 1998 г. На 20 февруари 2011 г. се ражда първата му дъщеря Анна.

Роли 
 Юра Мезозойски
 Бойко Борисов (сатирично превъплъщение на Бойко Борисов)
 Ем Си Фараона
 Иван Костов (сатирично превъплъщение на Иван Костов)
 Мутрата Здравко
 Христо Ботев
 Кмет Борис от село Бойково
 Ромът Дениров (сатирично превъплъщение на Робърт Де Ниро)
 Ванката
 Светльо Петров (сатирично превъплъщение на Светла Петрова)
 Белото Боро
 Ани Сандалич (сатирично превъплъщение на Ани Салич)
 Ненка
 Баба Яга
 Яначков (Скакалци на Ст. Л. Костов, продуцент: Дрийм Тийм Прадакшънс)
 Поп Стайко (Вражалец на Ст. Л. Костов, продуцент: Театрална формация „Мелпомена“)
 Големанов, (Големанов на Ст. Л. Костов, продуцент: Театрална формация „Мелпомена“)
 Исай (Януари на Й. Радичков, продуцент: Театрална формация „Мелпомена“)
 Драгалевски (Двубой на И. Вазов, продуцент: Театрална формация „Мелпомена“)

Филмография

Кариера на озвучаващ актьор 
Нейков участва в озвучаването в дублажите на анимационни филми и сериали в края на 90-те години до 2016 г.

Външни препратки 
 
 Любомир Нейков  в Българската филмова база данни
 Колекция от най-добрите скечове на Любо Нейков

Български озвучаващи актьори
Български актьори и актриси
Възпитаници на НАТФИЗ
Родени в Червен бряг